అదనపు ఖర్చుకు..అనుమతివ్వండి!
- పార్లమెంట్‌ను కోరిన మోడీ సర్కారు..
- 86 వేల కోట్ల వ్యయానికి ప్రతిపాదనలు
- లోక్‌సభకు చేరిన ముసాయిదా పత్రం..
- పీఎస్‌బీలకు మరో రూ.41 వేల కోట్లసాయం
న్యూఢిల్లీ: ఎన్నికలు సమీపిస్తున్న వేళ మోడీ సర్కారు ప్రజాకర్షణ పథకాలు, హామీల అమలు నిమిత్తం అంచాలను మించి ఖర్చు చేయాలని భావిస్తోంది. ఇందులో భాగంగా ప్రస్తుత ఆర్థిక సంవత్సరానికి అదనంగా మరో రూ.85,949 కోట్ల మేర మూలధన వ్యయం జరిపేందుకు నిశ్చయించింది. ఈ అదనపు మూలధన వ్యయానికి అనుమతినివ్వాల్సిందిగా గురువారం పార్లమెంట్‌ ముందు ఒక ప్రతిపాదనను ఉంచింది. ఈ మొత్తంలో దాదాపు రూ.41,000 కోట్ల మేర నిధులను కేవలం ప్రభుత్వ రంగ బ్యాంకులు (పీఎస్‌బీలు) విరివిగా అప్పులిచ్చేందుకు గాను ఆదనపు మూలధన సాయం అందించనున్నట్టుగా సర్కారు పార్లమెంట్‌కు తెలిపింది. ప్రస్తుత ఆర్థిక సంవత్సరం ముగిసే నాటికి రీక్యాపిటలైజేషన్‌ బాండ్ల జారీ ద్వారా ఈ మొత్తాన్ని పీఎస్‌బీలకు అందించనున్నట్టుగా ఆర్థిక మంత్రి అరుణ్‌ జైట్లీ గురువారం పార్లమెంట్‌కు తెలిపారు. ప్రభుత్వపు అదనపు వ్యయ ప్రతిపాదనల్లో కేవలం రూ.15,065.49 కోట్ల మేర నికర నగదు మాత్రం వ్యయం రూపంలో ఖజానా నుంచి బయటకు వెలుతుందని జైట్లీ లోక్‌సభకు విశ్లేషించి తెలిపారు. ఈ అదనపు వ్యయపు ప్రతిపాదన ద్వారా లభించే నిధులలో దాదాపు రూ.2,345 కోట్లను ప్రభుత్వ రంగ విమానయాన సంస్థ ఎయిరిండియా నిలదొక్కుకొందుకు వీలుగా అదనపు సాయం అందజేయనున్నట్టుగా ప్రభుత్వం తెలిపింది. ప్రతిపాదిత స్థూల అదనపు వ్యయాన్ని ఆయా ప్రభుత్వ శాఖల్లో వ్యయ నియంత్రణ చర్యల ద్వారా గానీ లేదా రికవరీలు, చెల్లింపుల రాకను పెంచుకోవడం ద్వారా సుమారు రూ.70,882.21 కోట్ల మేర నిధులను సమీకరించుకోనున్నట్టుగా సర్కారు తెలిపింది. అదనపు వ్యయానికి అనుమతి కోరుతూ ప్రభుత్వం లోక్‌సభకు సమర్పించిన పత్రం మేరకు ఆయిల్‌ ఇండియా ప్రకటించిన బోనస్‌ షేర్లలో దాదాపు రూ.250.18 కోట్ల మేర ఈక్విటీ పెట్టుబడులు పెట్టేందుకు గాను ప్రభుత్వం అనుమతినివ్వాలని కోరింది. దీనికి తోడు రైల్వే శాఖకు చెందిన పలు ప్రాజెక్టులు, పథకాల అమలుకు గాను మరో రూ.5,343.78 కోట్ల మేర నిధులను అదనంగా ఖర్చు చేసేందుకు కూడా సర్కారు పార్లమెంట్‌ సమ్మతి కోరింది. ఎన్నికల నేపథ్యంలో వాస్తవాలను బేరీజు వేసుకోకుండా సర్కారు మరింత అదనపు వ్యయం వైపు దృష్టిసారించడాన్ని ఆర్థిక విశ్లేషకులు ఆక్షేపిస్తున్నారు. ఇది ప్రభుత్వ చూపు లేమికి ప్రత్యక్ష నిదర్వనమని వారుచెబుతున్నారు. అనాలోచితంగా అందుబాటులోకి తెచ్చిన పథకాలే దీనికి కార ణమని వారం టున్నారు.
బ్యాంకులకు మరింత సొమ్ము..
భారతీయ రిజర్వు బ్యాంక్‌ (ఆర్బీఐ) అమలులోకి తెచ్చిన పీసీఏ నిబంధనల వల్ల దాదాపు డజను వరకు బ్యాంకులు విరివిగా రుణాలను మంజూరు చేయడం కష్టతరం మారింది. దీంతో ఆయా బ్యాంకులు పీసీఏ నిబంధనలను సడలించాలని ప్రభుత్వంపై ఒత్తిడి తెస్తోన్న విషయం తెలిసిందే. ఈ నేపథ్యంలో ప్రభుత్వానికి బాసటగా నిలిచే బడా బాబులకు కూడా గతంలో మాదిరిగా విరివిగా రుణాలు లభించక ఇబ్బందులు పడుతున్నారు. మరోవైపు పీసీఏల కారణంగా ఎస్‌ఎంఈలు కూడా తగిన నిధుల లభ్యత లేక అల్లాడుతున్నాయి. ఈ నేపథ్యంలో పీసీఏ నిబంధనలున్నా వాటిని అంతగా పట్టించుకోకుండానే బ్యాంకులు మరింత విరివిగా లోన్‌లు ఇచ్చేలా అదనపు మూలధనాన్ని అందించాలని ప్రభుత్వం నిర్ణయించింది. ఇందులో భాగంగానే పీఎస్‌బీలకు మరో రూ.41,000 కోట్ల మేర మూలధన సాయం అందించాలని నిర్ణయించింది. తమ ఆలోచన మేరకు ఆయా బ్యాంకులకు సాయం అందించేందుకు గాను అనుమతినివ్వాల్సిందిగా అదనపు వ్యయ ప్రతిపాదనను గురువారం లోక్‌సభలో ప్రవేశపెట్టింది. నిరర్థక ఆస్తులు పెరిగి నిధుల లభ్యత కరువై కునారిల్లుతున్న ప్రభుత్వ రంగ బ్యాంకులను ఆదుకొనేందుకు గాను రానున్న రెండేండ్ల కాలంలో పీఎస్‌బీలకు దాదాపు రూ.2.11 లక్షల మేర మూలధన సాయం అందించాలని 2017 అక్టోబరులో మోడీ సర్కారు నిర్ణయించింది. ఇందులో రూ.18, 139 కోట్ల మేర నిధులను బడ్జెటరీ కేటాయింపుల ద్వారాను, మరో రూ.1.35 లక్షల కోట్ల సొమ్మును రీక్యాపిటలైజేషన్‌ బాండ్ల ద్వారా సమీకరించాలని సర్కారు అప్పట్లో లక్ష్యంగా పెట్టుకుంది. మిగతా సొమ్మును బ్యాంకులు ప్రభుత్వానికి చెందిన స్వల్ప వాటాను మార్కెట్లో విక్రయిం చడం ద్వారా సమీకరిస్తాయని ప్రభుత్వం భావించిన సంగతి తెలిసిందే. బాసిల్‌-3 నిబంధనల మేరకు బ్యాంకులు మార్చి నాటికి మార్కెట్ల ద్వారా దాదాపు రూ.58,000 కోట్ల మేర నిధులను సమీకరించుకోగలుగుతాయని ప్రభుత్వం అంచనా కట్టింది. అయితే స్టాక్‌ మార్కెట్లలో నెలకొన్న మందగమన పరిస్థితుల కారణంగా.. పలు బ్యాంకులు అంచనాల మేరకు నిధులను సమీకరంచలే కపో యాయి. ఈ నేపథ్యంలో అదనపు మూలధన వ్యయం ద్వారా పార్లమెంట్‌ అనుమ తితో బ్యాంకులకు రూ.41,000 కోట్ల మేర మూలధన సాయం అందిం చాలని నిర్ణయించింది. ప్రభుత్వ తాజా నిర్ణయంతో ఈ ఆర్థిక సంవత్సర ంలో బ్యాంకులకు ప్రభుత్వ అందించనున్న మూలధ సాయం రూ.65,000 కోట్ల నుంచి దాదాపు రూ.1.06 లక్షల కోట్లకు చేరనుందని ఆర్థిక మంత్రి అరుణ్‌ జైట్లీ వెల్లడించారు.
మీ స్నేహితులకు రికమెండ్ చెయ్యండి